Vyf beamptes vas oor korrupsie | Maroela Media
Vyf polisiebeamptes is in Jouberton, Klerksdorp en Vryburg in Noordwes in hegtenis geneem op afsonderlike aanklagte van korrupsie.
Brig. Sabata Mokgwabone, woordvoerder van die polisie, het gesê in die eerste geval is 'n 52-jarige adjudant-offisier, van die voertuigmisdaadondersoekeenheid Donderdagoggend in hegtenis geneem. "Hy het na bewering R3 000 omkoopgeld van die eienaar van 'n voertuig probeer bekom. Die voertuig is in Januarie geskut vir ondersoek. Ná 'n bedrag van R800 aan die verdagte oorbetaal is, is die saak by die polisie aangemeld. Die verdagte is in hegtenis geneem en hy het vlugtig in die Klerksdorp-landdroshof verskyn. Hy is vrygelaat op borgtog van R2 000 en sal weer op 15 Augustus in die hof verskyn."
In die tweede geval is twee beamptes, van Khuma-polisiestasie, ook Donderdagoggend in hegtenis geneem op aanklag van korrupsie. "Die verdagtes het na bewering in Januarie 2019 R1 500 omkoopgeld van 'n motoris bekom. Volgens inligting wat in hierdie stadium beskikbaar is, het 'n motoris 'n voetganger omgery. Die saak is nie by die polisie aangemeld nie, omdat die voetganger nie beseer is nie. Ná sy egter besef het sy het wel beserings opgedoen, het die voetganger die saak by die polisie aangemeld. Die verdagtes, albei konstabels, het die motoris in Khuma opgespoor. Hulle het omkoopgeld van R2 000 geëis en die motoris gedreig dat hulle beslag gaan lê op sy voertuig. Om inhegtenisneming vry te spring, het die motoris na bewering R1 500 aan hulle oorhandig." Die twee konstabels, onderskeidelik 43 en 52 jaar oud, het in die Stilfontein-landdroshof verskyn en is vrygelaat op borgtog van R500 elk. Die saak is tot 24 Julie 2019 uitgestel.
In die derde geval is twee polisiebeamptes, onderskeidelik 39 en 49 jaar oud, van Vryburg-polisiestasie, ook Donderdagoggend in hegtenis geneem. Hulle het vlugtig in die Atamelang-landdroshof verskyn waar hulle vrygelaat is op borgtog van R2 000 elk. Hulle sal na verwagting op 21 Augustus 2019 weer in die hof verskyn. "Hulle inhegtenisneming volg ná bewerings dat hulle in Oktober 2018 omkoopgeld ter waarde van R600 en R700 van winkeleienaars in Madibogo geëis het. Hulle het glo inspeksie gehou oor goedere wat reeds verval het. Alhoewel hulle nie enige vervalde goedere in die winkels gevind het nie, het die verdagtes, 'n adjudant-offisier en 'n reserwe-konstabel, betaling van die eienaars geëis op voorwaarde dat hulle nie in hegtenis geneem sal word nie."